ഗസറ്റഡ് ഓഫീസറെന്ന വ്യാജേന സാക്ഷ്യപത്രം നല്കിയ ഉദ്യോഗസ്ഥനെതിരെ നടപടി പാലക്കാട്: ഗസറ്റഡ് ഓഫീസറെന്ന വ്യാജേന വിവാഹം സംബന്ധിച്ച് സാക്ഷ്യപത്രം നല്കിയ നഗരസഭാ ഹെല്ത്ത് ഇന്സ്പെക്ടര്ക്കെതിരെ നടപടിയ്ക്ക് ശുപാര്ശ. പാലക്കാട് നഗരസഭയിലെ രണ്ടാം ഗ്രേഡ് ഹെല്ത്ത് ഇന്സ്പെക്ടര് ബാബു ലൂയിസിനെതിരെയാണ് ഗുരുതരമായ കൃത്യവിലോപം ചുമത്തി കുറ്റാരോപണ മെമ്മോ നല്കിയത്.സംസ്ഥാന നഗരകാര്യ ഡയറക്ടര് ഡോ. രേണുരാജ് ആണ് പാലക്കാട് നഗരസഭാ സെക്രട്ടറി മുഖാന്തിരം നോട്ടീസ് നല്കിയത്. കഴിഞ്ഞ വര്ഷം നവംബര് 25 ന് പാലക്കാട് സ്വദേശികളായ ദന്പതികളുടെ വിവാഹം നടന്നതായുള്ള തെളിവിന് ഗസറ്റഡ് ഓഫീസറെന്ന വ്യാജേന സ്റ്റാറ്റ്യൂട്ടറി ഫോറം രണ്ട് സാക്ഷ്യപത്രം ഡിസംബര് എട്ടിന് ബാബു ലൂയിസ് ഒപ്പിട്ട് നല്കുകയായിരുന്നു. ഇവര് ഇത് വിവാഹ രജിസ്ട്രേഷനുള്ള മെമ്മോറാണ്ടത്തോടൊപ്പം പൊതു വിവാഹ രജിസ്ട്രാര്ക്ക് സമര്പ്പിച്ചു. പാര്ലമെന്റ്, നിയമസഭാ അംഗങ്ങള്ക്കും, തദ്ദേശ സ്വയംഭരണ സ്ഥാപനത്തിലെ അംഗങ്ങള്ക്കും ഗസറ്റഡ് ഓഫീസര്മാര്ക്കുമാണ് ഇത്തരത്തില് സാക്ഷ്യപത്രം നല്കാനുള്ള അവകാശം. ഗസറ്റഡ് ഓഫീസറല്ലാത്ത രണ്ടാം ഗ്രേഡ് ഹെല്ത്ത് ഇന്സ്പെക്ടര് ഇത്തരത്തില് സാക്ഷ്യപത്രം നല്കുക വഴി ഓഫീസിനേയും സംവിധാനത്തേയും കബളിപ്പിച്ചുവെന്നും വ്യാജ തെളിവ് ചമയ്ക്കുക വഴി ഗുരുതരമായ കൃത്യവിലോപം നടത്തിയതായും കുറ്റാരോപണ മെമ്മോയില് ചൂണ്ടിക്കാട്ടി. പാലക്കാട് നഗരസഭയിലെ ജനന മരണ വിവാഹ പൊതു രജിസ്ട്രാര് ഇതു സംബന്ധിച്ച് മുഖ്യ വിവാഹ രജിസ്ട്രാര് ജനറലിലും പഞ്ചായത്ത് ഡയറക്ടര്ക്കും നല്കിയ പരാതിയിലാണ് നടപടി. കോവിഡിന്റെ ആദ്യ ഘട്ടത്തില് ക്വാറന്റൈന് സംബന്ധിച്ച് സാന്പത്തിക അഴിമതി നടത്തിയതായി ആരോപിച്ച് സസ്പെന്ഷനിലായ ഉദ്യോഗസ്ഥനാണ് ബാബു ലൂയിസ്. കൂടാതെ സഹപ്രവര്ത്തകനെ ഭീഷണിപ്പെടുത്തിയ കേസിലും ഇയാള് പ്രതിയാണ്.